google/wiki40b huggingface dataset:
Annie Dahr Nygaard

Film

Annie Dahr Nygaard har hatt flere mindre filmroller, blant annet i de norske spillefilmene Lille Frøken Norge (2003) og Tommys inferno (2007), og i kortfilmene På velvet (2007), Hemmeligheten (2008) og Vektløs (2008). 
Dahr Nygaard har dessuten spilt hovedrollen i Appelsinpiken, filmatiseringen av Jostein Gaarders roman med samme navn, regissert av Dahr Nygaards tante Eva Dahr.

Teater

Foruten en del større og mindre filmroller hadde Annie Dahr Nygaard også en birolle i Bertolt Brechts Det gode mennesket fra Sezuan da dette stykket ble satt opp på Centralteatret i Oslo i 2003. 
Etter fullført bachelorgrad i teater og skuespillteknikk ved Høyskolen i Nord-Trøndelag (HiNT), ble hun i 2012 ansatt i det franske teaterkompaniet Compagnie Phillippe Genty, i forestillingen Forget Me Not (fransk tittel: Ne m'oublie pas). Dette var en produksjon der aktørene på scenen både var skuespillere og figurspillere. Denne produksjonen turnerte i Europa, Asia og Russland fram til 2015.

Familie

Annie Dahr Nygaard er datter av forfatteren Martin Nygaard og Victoria Dahr som sammen driver Hurra Forlag på Smestad i Oslo. Hun er søster av skuespillerne Mikkel Dahr Nygaard (1990–) og Ida Maria Dahr Nygaard (1993–).
Åfjordsbåt

Åfjordsbåt eller åfjordbåt er en gammel robåttype fra Åfjord på Fosenhalvøya. Denne typen båt er den eneste, godt kjente trøndelagsbåten i våre dager, men tidligere fantes i det minste også en såkalt innherredsbåt, som visstnok var mer lik nordmørsbåten enn det åfjordsbåten er.  Det sies også at båter i Åfjord i gamle dager også bygdes mer som nordmørsbåten, men at båtbyggerne så gikk over til å bygge slik vi nå kjenner til (i forbindelse med overgang til sagde bord på slutten av 1700-tallet)  Materialøkonomien ble visstnok mye bedre med dette, idet materialbehovet etter sigende gikk ned til under det halve.
Åfjordsbåten er i nær slekt med nordlandsbåter; en åfjordsbåt ligner svært på den gamle krumstevningstypen av nordlandsbåter.
Mattias Nørstebø

Klubbkarriere

Nørstebø startet på ishockeyskole da han var fem år gammel i Linköping da faren Svein Enok spilte for Linköpings HC mellom 2000−2001. Nørstebø spilte på aldersbestemte juniorlag i Rosenborg IHK frem til han innen 2011/12-sesongen flyttet til Sverige for å gå på hockeygymnas hos Brynäs IF. Etter å ha spilt for U18 og U20-lagene fikk han den 13. november 2012 sin A-lagsdebut for Brynäs i SHL, da han fikk spille sju minutter og 38 sekunder på isen i 4-1-seieren borte mot Linköpings HC. Han fikk i alt 17 kamper i SHL den sesongen, og tok gull med Brynäs J18 samme sesong. Sesongen 2013/2014 spilte han for J20-laget (som han tok bronsemedalje med) og nok ytterligere 17 kamper for SHL-laget. Den 16. april 2014 underskrev han en to-års rookiekontrakt som innebar at han skulle flyttes permanent opp på A-laget. Da NHL Central Scouting presenterte sin endelige rangering i april 2016 var Nørstebø rangert på en 86.-plass blant europeiske utespillere, men ble dog ikke valgt ved NHL Entry Draft 2013.
I løpet av de to sesongene spilte han i alt 51 kamper for Brynäs og noterte seg for 6 målpoeng (2 mål og 4 assist), og var i en periode i løpet av 2014/15-sesongen utlånt til Mora IK i HockeyAllsvenskan.
Sesongen 2015/16 var preget av flere skader. Først pådro han seg en ryggskade da han ikke hvilte etter VM og gikk i gang med treningen for neste sesong. Deretter pådro han seg et kragebeinsbrudd kort tid etter returen og satte ham ut av spill i seks uker. Brynäs hadde innledningsvist tilbudt Nørstebø en ny kontrakt, men valgte ikke å forlenge kontrakten etter kragebeinsbruddet. Den 31. mars 2016 underskrev han en to-årskontrakt med rivalen Frölunda HC.

Landslagskarriere

Nørstebø har spilt flere kamper for aldersbestemte landslag: 7 for U18-landslaget og 16 for U20-landslaget. Han var på laget som i sikret opprykk fra Divisjon I Gruppe A til toppdivisjonen i 2013 og på laget året etter som spilte i toppdivisjonen av U20-VM.
Nørstebø spilte for første gang på A-landslaget i en privatlandskamp mot Hviterussland den 9. april 2014, men ble ikke tatt ut til den endelige VM-troppen det året.
Han fikk sin VM-debut i 2015 i Tsjekkia. Han scoret to mål og ble matchvinner da Norge slo Slovakia 3−2, og tangerte dermed sin fars to mål i løpet av karrieren allerede etter fire kamper.
Nørstebø spilte også for Norge under OL-kvalifiseringen på hjemmebane i Oslo, hvor Norge var favorittene til å vinne gruppen. Etter et tap på overtid til Kasakhstan og en seier over Italia var det duket for en ren finale om OL-billetten mot Frankrike den 4. september. Med to og et halvt minutt igjen av kampen vippet Nørstebø seiersmålet opp i nettakket etter at Andreas Martinsen forgjeves hadde forsøkt å krige målet inn, og Norge vant dermed kampen 2–1 og kvalifiserte seg til sitt tredje OL på rad.
Hefeng

Hefeng (kinesisk: 鹤峰县; pinyin: Hèfēng Xiàn) er et fylke i provinsen Hubei i Folkerepublikken Kina. Det ligger i det autonome prefektur Enshi .
Befolkningen var på 220 538 innbyggere i 1999.

Kulturminner

Tusi («stammehøvding»)-stedene i Rongmei (Rongmei tusi yizhi, 容美土司遗址) og det revolusjonære sted i Wuliping (Wuliping geming jiuzhi, 五里坪革命旧址) fra år 1931 ble i 2006 på Listen over kulturminner i Folkerepublikken Kina.
King Gyan

Karriere

Gyan trente på Right to Dream Academy i Ghana før han forlot hjemlandet til fordel for USA hvor han ønsket å utvikle sin fotballkarriere.
Da han gikk på Dunn School i Los Olivos ble han i 2005 utpekt som NSCAA/adidas High School Boys State Player of the Year i delstaten California. i 2006 sluttet han seg til ungdomsavdelingen til det engelske Premier League laget Fulham. I 2008 ble han sendt på utlån til det belgiske eliteserielaget Germinal Beerschot frem til 2010 på grunn av manglende arbeidstillatelse. Sommeren 2010 ble han frigitt fra Fulham, men han skal ha vært i søkelyset til flere engelske klubber slik som Arsenal og Manchester City.
I januar 2011 ble Gyan med på prøvespill hos den Canadiske klubben Toronto FC fra Major League Soccer under deres sesongoppkjøring i  Antalya i Tyrkia.

Etter to ukers prøvespill hos Viking, imponerte han så pass at han ble tilbudt kontrakt med klubben.

Landslag

Gyan representerte Ghana på A-landslaget i en privatlandskamp mot Tanzania i 2008.
Forviklinger i Sydhavet

Handling

Etter en heftig krangel med sin kjæreste, drar unge Gaby (Pascal), sammen med en venninne, på en spontan ferie til Manila. Hennes mål med reisen er å glemme sin kjæreste hjemme i Tyskland, noe som lykkes raskt da hun på det idylliske feriestedet møter den kjekke Dr. Andreas Witzig (Philippe Ricci). Problemet er at han har reist dit for å gifte seg med sin forlovede. En rekke forviklinger oppstår.

Om filmen

Forviklinger i Sydhavet er en av en rekke tyske sexkomedier med Olivia Pascal i hovedrollen.
Anthropoides

Taksonomi

A. paradiseus (blåtrane) og A. virgo (jomfrutrane) ble flyttet fra slekten Grus til Anthropoides etter studier med tranenes genom, i henhold til Krajewski et al. (2010). Samtidig ble blåtranens vitenskapelige navn endret fra endingen -a (paradisea) til -us (paradiseus), noe som antyder at arten ikke lenger regnes som feminin, men maskulin. Begge endringene støttes av HBW Alive og BirdLife International.

Beskrivelse

Traner i slekten Anthropoides skiller seg fra alle andre traner, gjennom at hele kroppen er fullstendig dekket med fjær (de mangler altså rød hudflekk i hodet, slik andre traner har). Dette er meget store fugler, men som traner er disse to artene henholdsvis minst av alle (jomfrutrane) og mellomstor (blåtrane). Et annet særtrekk for disse artene er at de modifiserte armsvingfjærene er lange eller svært lange og danner en (lang) «svans» fra bakkroppen på fuglene, når vingene er sammenslått. I større grad hos blåtraner enn jomfrutraner.

Atferd og utbredelse

Jomfrutrane er en trekkfugl som hekker i Asia, på Kypros og i Tyrkia, men overvintrer i Afrika. Blåtrane er standfugl og endemisk for Afrika, der den hekker i to ulike populasjoner; en stor og en sterkt begrenset.
Lofot-stormen 1849

Lofot-stormen 1849 er rapportert å ha funnet sted utenfor Lofoten den 11. februar 1849.
Hans H.S. Schulzes reiseskildring fra Nordland utgitt i 1865 omtaler en storm denne dagen der 500 mann skulle ha druknet: «Det gaar intet Aar hen, uden at Havet fordrer sine Offre under Vinterfisket; men et Par Baades Mandskab anses kun som en ringe Tribut til Bølgerne. Enkelte Aar indtræffe derimod større Ulykker, som i lang Tid bevare sig i Fiskernes Erindring. I 1848 den 11te Februar, saavidt jeg mindes, indtraf en saadan Ulykkesdag, og selv de djærveste Fiskere blegne, naar de omtale denne Dag. Hvor mange Folk der gik under, er ikke godt at vide, da Værene staa i liden Forbindelse med hverandre; men man dømte saa, at en 500 Mand omkom ...»
I Tromsø Tidende for 25. februar 1849 heter det i ei melding på første side: «I Lofoten er Fisket begyndt godt, og slaar til baade i Øst- og Vestlofoten. Veiret var meget haardt, og mangfoldige Baade skulle have sat til under Stormen.»
Professor Narve Fulsås viser i Historisk Tidsskrift (2001) til at undersøkelser i aviser fra det aktuelle tidspunktet trekker i tvil både datering og tapstall og mener at et så stort antall som 500 omkomne sannsynligvis er en overdrivelse. Han mener Schulze i sin bok utgitt 16 år senere må ha tatt feil årstall.
Tromsø-avisen bekrefter imidlertid at det har vært en storm i 1849 og at svært mange båter har forlist. Det er umulig å få eksakte opplysninger om ulykka. Fulsås mener at ingen i samtida var i stand til å ha et slikt samla oversyn. Dessuten er det i dag vanskelig å foreta en etterkontroll siden både kirke- og klokkerbøker i Vågan ble ødelagt i brannen i Vågan kirke i 1865. I kirkeboken for Buksnes kommune Nordland (1849) er liste over 24 omkomne på sjøen den 11. februar. Det satt igjen 17 enker i kommunen etter denne tragedie.
Bjørnebu

Bjørnebu er en gård på øya Føynland i Færder kommune i Vestfold. Den befinner seg omtrent midt på øya.
Navnet kommer fra norrønt Bjarnabuðir eller Bjarnarbuðir, hvor førsteleddet er mannsnavnet Bjarne eller kanskje Bjørn, og det andre leddet er ordet buð, som betyr «bod/bu». Gården må altså stamme fra ei tid hvor det bare sto fangstbuer der. I Rødeboka fra rundt 1400 står navnet skrevet som Biærnabudum, mens det i 1593 skrives Biørneboe, som ble vanlig skrivemåte i nyere tid.
Det er registrert to kulturminner på gården, nærmere bestemt to kokegroper som tilhørte ei bosetning. Disse er ikke datert.
Internasjonalt normalisert ratio

Internasjonalt normalisert ratio er en normalisert verdi for protrombintiden. Det er blodets koagulasjonstid (størkningstid), forkortes ofte som PT-INR eller INR, og er normalisert etter WHO sin standardprøve. Jo høyere INR, desto lengre tid bruker blodet på å koagulere. INR-verdien forteller således hvor effektivt blodet antikoagulerer ved tidspunkt for blodprøven.
Målinger av INR er viktige ved behandling av blodpropp, der en bruker antikoaguleringsmidler for å løse dem opp. Samtidig må behandlingen balanseres mot risiko for større blødninger som blir vanskeligere å stoppe.
Schizoid personlighetsforstyrrelse

Differensialdiagnoser

En viktig differensialdiagnose er schizotyp lidelse, tidligere var denne tilstanden klassifisert som en personlighetsforstyrrelse men i siste utgave av ICD er den klassifisert som en psykotisk lidelse. De med schizoid personlighetsforstyrrelse har ikke psykoselignende opplevelser i samme grad som de med schizotyp lidelse. Aspergers syndrom er en lidelse innen autismespekteret som har flere overlappende symptomer med schizoid personlighetsforstyrrelse og disse diagnosene kan dermed være vanskelig å skille i fra hverandre.
Forstyrrelsen kan knyttes til det japanske fenomenet Hikikomori.

Behandling

Den schizoide søker sjelden behandling. Når det er et subjektivt behov for behandling, noe som ikke er vanlig, er psykoterapi den vanligste behandlingsformen. Psykoedukasjon og tilrettelegging i forhold til omgivelsene kan også være en viktig del av rehabiliteringsprosessen eller behandlingen av en person med schizoid personlighetsforstyrrelse. Det foreligger lite evidensbasert dokumentasjon for hva som er mest effektive tiltak ved schizoid personlighetsforstyrrelse. At pasienten er taus og tilbaketrukket, betyr ikke at pasienten ikke har følelser som kan gi subjektivt ubehag.
Nigeria under Afrikamesterskapet i friidrett 2012

Resultater (ufullstendig)

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Store Råholmen

Store Råholmen ligger vest for Kråkerøy i Fredrikstad kommune i Østfold.
Det ble mellom 1870 og 1960 i Østfold tatt ut store mengder granitt til diverse gater, bygninger og plasser. Et av de best bevarte steinbruddene fra denne tiden er Store Råholmen. Her finnes det brygge, kran, skinnegang, ferdige og ikke ferdige tilhogde steinprodukter. Tidlig på 1930-tallet tok A/S Folden Stenindustri i bruk stedet, og i alt sysselsatte de 136 mann. I 1942 begynte man her, som ved flere brudd rundt Oslofjorden, å fremstille steinblokker til Adolf Hitlers påtenkte seiersmonument i Berlin. En 8 tonns kran, som forøvrig ligger på stedet den dag i dag, løftet granittblokkene på 8 til 18 tonn. Flere av disse granittblokkene ligger også ennå på stedet.
Da man bygde Franklin D. Roosevelt-skulpturen på Akershus festning i 1948-49 ble råblokka på hele 90 tonn hentet ut her, men selve emnet veide «bare» 25 tonn. Det ble også tatt ut granitt til et lite åttekantet kapell i Nederland herfra.
Holmen inngår også i Kråkerøy-skjærgården naturreservat, som ble etablert i 2010, og året før ble Store Råholmen fredet som kulturminne.
På holmens topp ligger en gravrøys fra bronsealderen, (1700-500 f.Kr.), og på holmens vestside finner man flere jettegryter.
Hai Rui avsettes fra embedet

Hai Rui avsettes fra embedet (kinesisk: 海瑞罢官; pinyin: Hǎi Ruì bà guān) er et teaterstykke kjent for sine ettervirkninger på kinesisk politikk frem mot kulturrevolusjonen.
Wu Han, som skrev stykket i 1960, var en historiker som arbeidet med Ming-dynastiets historie. Wu Han skrev en artikkel der han tegnet et helteportrett av Hai Rui, en ledende mandarin som ble fengslet av keiseren. Artikkelen ble senere omarbeidet til et teaterstykke, og det ble uroppført i 1961. Det fikk da stor ros fra Mao Zedong.
Imidlertid ble det noen år senere, rett før kulturrevolusjonen, heftig kritisert. Yao Wenyuan skrev en avisartikkel i Shanghai-avisen Wenhuibao som kritiserte stykket og hevdet at det var ment som en allegori over Maos avskjedigelse av general Peng Dehuai under Lushankonferansen i 1959 (Peng hadde uttrykt reservasjoner mot Maos kampanje «det store spranget fremad»). Hai Rui ble identifisert som en representasjon av Peng, mens keiseren skulle være formann Mao. Dermed ble teaterstykket en skyteskive for de radikale maoister, og denne kritikken ble en plattform for deres kampanje mot det som de oppfattet som høyreavvikende pragmatikere innen det kinesiske kommunistpartis politbyrå i 1965.
Wu Han ble en av kulturrevolusjonens første offer og døde i fengsel i 1969. Han ble posthumt rehabilitert i 1979.
Andy Murray

Tidligste år

Andy Murrays foreldre er Will og Judy. Andys morfar, Roy Erskine, var profesjonell fotballspiller og spilte reservelagskamper for Hibernian og i det skotske ligasystemet for Stirling Albion og Cowdenbeath. Murrays bror, Jamie, er også profesjonell tennisspiler, hovedsakelig i doubles-turneringer. Etter foreldrenes skilsmisse da han var ni år, bodde Andy og Jamie med faren. Murray begynte senere på Dunblane High School. Murray er samboer med Kim Sears, som ofte er å se på tribunen under kampene.
Som 15-åring ble Murray spurt om han ville trene med Rangers Football Club på deres fotballakademi, men takket nei for å kunne fokusere på tenniskarrièren i stedet. Murrays tennisforbilde er Andre Agassi.

Dunblane-massakren

Murray gikk på Dunblane Primary School, og var på skolen da Dunblane-massakren inntraff i 1996. Thomas Hamilton skjøt og drepte 17 mennesker før han skjøt seg selv. Murray tok dekning i et klasserom. Murray sier selv han var for ung til å forstå hva som skjedde og er lite villig til å snakke om hendelsen i intervjuer. Ikke desto mindre sier han i sin selvbiografi Hitting Back at har deltatt på en ungdomsleir drevet av Hamilton, og at moren ga Hamilton skyss i sin bil.

Skadeproblemer

Murray lider av en tilstand kalt delt kneskjell («delt kneskål»), en tilstand der kneskålen forblir i to deler i stedet for å vokse sammen, slik det vanligvis gjør i tidlig barndom. Han ble diagnostisert som 16-åring og måtte da ta pause fra tennisen i ca. et halvt år. Murray tar seg ofte til kneet under kamper og har også måttet trekke seg fra turneringer av samme årsak. Likevel klarer han seg forhodsvis godt takket være ulike behandlinger.

Andre turneringer

Murray har spilt på det britiske Davis Cup-laget i årene 2005–07. Han har spilt totalt tolv Davis Cup-kamper hvorav han har vunnet sju.

Nasjonalfølelse

Murray oppfatter seg selv som både skotsk og britisk, hvilket han også formelt er. Før Wimbledon 2006 forårsaket Murray offentlig debatt i Storbritannia da han ble sitret på å ha sagt han ville «heie på alle andre lag enn England» under VM i fotball 2006. Som en følge av disse uttalelsene fikk han store mengder med hatefulle kommentarer på sin nettside.
Murray forklarte at kommentarene falt under et ikke spesielt seriøst intervju med den britiske sportssjournalisten Maurice Russo, som spurte om han ville heie på Skottland under fotball-VM, selv om journalisten visste at Skottland ikke var kvalifisert. 
I et intervju med Gabby Logan for BBC-programmet Inside Sport sa Murray at han var både skotsk og britisk og hadde det bra med sin britiske identitet. Han sa han ikke så noen konflikt mellom de to og var like stolt av dem begge. Han har også pekt på at han er «kvart» engelsk, ettersom han har familie som kommer fra Newcastle, og at kjæresten, Kim Sears, er engelsk. I finalen i Wimbledon 2013 var det like mange skotske flagg som vaiet på tribunene som det britiske.
Norgesmesterskapet i volleyball for menn 2013

Norgesmesterskapet i volleyball for herrer 2013
Ukulele

Ukulele er et strengeinstrument med fire strenger, som regel stemt G-C-E-A eller A-D-F#-B. Stemming ligger i tonehøyde en kvint over gitarens 4 strenger 1 – 4, der 4. streng er stemt en oktav opp. (a' d' f#' b') Instrumentet stammer fra Hawaii, der det ble utviklet på 1880-tallet, med påvirkning fra instrumenter fra Portugal. Ukulelen ser ut som en gitar, men er mindre og har fire strenger. Den har en lys og relativt skarp tone.

Stemming

Vanlig standardstemming av sopran- og konsert-ukulele i Norden og Nord-Europa er D-stemningen (a' d' f#' b'). Men konsert- og tenor-ukuleler kan også stemmes med C-stemmingen, g' c' e' a'.  
Spesielt er det at 4. streng er stemt en oktav over det forhold vi er vant med fra andre strenginstrumenter. Dette kan på engelsk kalles reentrant tuning. Baryton-ukulelen stemmes som gitarens fire toppstrenger: d g h e'. 
I USA brukes som regel C-stemningen til både sopran, konsert og tenor. D-stemningen var den opprinnelige stemmingen på Hawaii, og mange mener at denne er den beste for sopran-ukuleler med tradisjonell liten kropp.

Ukulele i Norge

Av hjemlige artister, som tidvis også har spilt ukulele, kan nevnes: Espen Lind, Siri Nilsen, Lillebjørn Nilsen, Hilde Louise Asbjørnsen, Tony Sheehan, Morten Asklie, The Jumping Fleas, Øystein Dolmen med Knutsen & Ludvigsen, Gunnar Andersen med 3 Busserulls, Harald Heide-Steen jr., Stephan Slaaen, Anders Opdahl, Åse Kleveland og Otto Nielsen. Sveinung Hovensjø spilte cavaquinho (forløperen til ukulele) med Trio de Janeiro på 1980 og -90 tallet.
Wing (Buckinghamshire)

Stedsnavnet

Stedet er nevnt i Domesday Book (1086) som Witehunge, og i et angelsaksisk manuskript fra ca. 966–975 som Weowungum. Sistnevnte kan bety enten «Wiwas sønner/folk» eller «de som bor ved/vier seg til et hedensk tempel». Stedsnavnet regnes med blant religiøse, men før-kristne stedsnavn som er bevart i Storbritannia.
To landsbyer i nærheten, Wingrave og Wingbury har samme etymologi for første stavelse.

Historie

Den angelsaksiske kirken i landsbyen, som er viet til alle helgener, regnes som en av landets eldste kirker. Under den har man funnet rester av et hedensk tempel. Stedet regnes derfor som et av de i landet som har hatt lengst kontinuerlig religiøs aktivitet, minst 1300 år tilbake. I 2000 besøkte BBC-programmet Meet the Ancestors Wing, og rekonstruerte ansiktet til en saksisk pike som ble funnet gravlagt på kirkegården. Kirken ble etter tradisjonen bygget av St. Birinius i det 7. århundre, samtidig som det ble opprettet et kloster i Ascott av et ukjent medlem av Wessex' kongefamilie. Kirken har flere monumenter, blant annet et kjent renessansemonument til Robert Dormer (død 1552).
Et stykke av Icknield Way går gjennom landsbyen. Den var i bruk gjennom middelalderen, og var viktig for landsbyens vekst, men i moderne tid er den lite i bruk da den er erstattet av andre veier.
På 1900-tallet ble Wing kjent under diskusjonene om plasseringen av en ny flyplass for å betjene London. Det ble organisert en lokal kampanje for å hindre at flyplassen ble lagt dit, kalt «Wings Off Wing Campaign». Kampen lyktes, og man utvidet i stedet Heathrow. På en flyplass ved landsbyen som ble brukt av det britiske flyvåpen (RAF) under den andre verdenskrig ligger nå et hønseri.
Det er hele tre puber og en klubb i Wing, hvilket er uvanlig for en landsby med færre enn 5000 innbyggere. Wing er også en av de få landsbyer i Buckinghamshire som har egen politistasjon.
Herregården Ascott House ligger i sognet.
Mahe (distrikt)

Demografi

Ved folketellingen i 2011 var det 41 934 innbyggere i distriktet, mot 36 828 i 2001. Den urbane befolkningen utgjør 100,00 % av befolkningen.
Barn i alderen 0 til 6 år utgjorde 10,94 % ved folketellingen i 2011 mot 11,34 % i 2001. Antallet jenter i den alderen per tusen gutter var 959 i 2011 mot 910 i 2001.
Avbetaling

Avbetaling innebærer at man deler opp en spesifikk sum (for eksempel på en faktura) som skal betales i flere mindre summer, og betaler den ned over et gitt tidsrom. 
Ved avbetalingskjøp opprettes det en kredittavtale. Ofte foretas det en kredittsjekk før en avtale om avbetaling opprettes. Selger tar gjerne et avbetalingsgebyr ved etablering av avtalen. Dette sammen med renter og eventuelle gebyrer ved betaling av avdrag, gjør at kjøp på avbetaling blir dyrere enn kontantkjøp.
Skyting under Asialekene 1954

Skyting under Asialekene 1954. Skyting var en av flere sporter under de andre Asialekene som ble arrangert i Manila på Filippinene i perioden 1. til 10. mai 1954. Det var første gangen som skyting var med på programmet i Asialekene. Det ble konkurrert i seks skyteøvelser, alle åpne klasser for både kvinner og menn. Skytekonkurransene ble avviklet 3. til 7. mai. Filippinene ble beste nasjon med fire gullmedaljer foran Japan med to.
Western Conference (NHL)

Western Conference er en av to avdelinger i den nordamerikanske ishockeyligaen NHL (den andre er Eastern Conference). Den er delt inn i to divisjoner; Pacific Division og Centtral Division. I hver av disse divisjonene er det 7 lag. I hvilken divisjon man er i avhenger av hvor laget holder til geografisk.
Den het tidligere  Clarence Campbell Conference (eller forkortet Campbell Conference) og ble etablert i 1974 da NHL omorganiserte sin struktur til to conferences og fire divisjoner. Siden denne nye inndelingen på dette tidspunktet ikke var geografisk, ble de geografiske henvisningene i navnene da fjernet. Den fikk dagens navn i 1981, da ny inndeling basert på geografi ble innført. Clarence Sutherland Campbell (9. juli 1905 – 24. juni 1984) var NHLs tredje president og satt i vervet i årene 1946 til 1977.
Maksimum og minimum

Et maksimum og et minimum er innen matematikken en verdi som er høyere eller lavere enn alle andre verdier i en gitt mengde. Maksimums- og minimumsverdier kalles samlet sett for mengdens ekstrema eller ekstremalverdier.
For funksjoner er maksima og minima punkter som har høyere eller lavere verdi enn punkter som ligger like i nærheten. Å finne slike punkter er ønskelig i mange sammenhenger, og grunnlaget for matematisk optimering. 
Innen mengdelære kan man definere største og minste element for partielle ordnede mengder. Hvis de eksisterer, er slike elementer elementer med høyere eller lavere verdi enn alle andre verdier i den gitte mengden.